
ঐগী নুংশিরবা ইরৈচাশিং,
মীয়াম পুম্নমক মন কি বাত্তা অমুক হন্না তরাম্না ওকচরি। চৎনবী অমা ওইনা মন কি বাত অসি থা অমগী অরোইবা নোংমাইজিং নুমিত্তা শন্দোকপনি, অদুবু হন্দক্তি মসি চয়োল অমা ঙনখৎনা শন্দোক্লে। অদোম্না খঙলে মদুদি, মথংগী চয়োলদা ঐ অমেরিকাদা চৎকনি অমসুং মফম অদুদা থবক য়াম্না চিনগনি, মরম অদুনা ঐনা মফম অদুদা চৎত্রিঙৈদা অদোমগী মফমদা ৱা ঙাংনবা ঐনা খনখি। মসিদগী হেন্না ফবা করি লৈরি। জনতা-জনর্দান, মীয়াম, অদোমগী অনিংবা কয়াগী থৌজালদগী ঐগী শক্তি মখা তানা হেনগৎহনগনি।
মরুপশিং,
প্রধান মন্ত্রী অমা ওইনা ঐনা অফবা থবক তৌরি হায়না মীওই খরনা হায়নরি। মন কি বাত তারিবশিংনা মখোয়গী চিথিশিংদা থাগৎলকখি। কনাগুম্বা খরনা অকক্নবা থবক অমা পাংথোক্লে হায়রকখি; খরনা থবক অমা ফজনা পাংথোক্লে হায়রকখি; খরনা থবক অমা হেন্না ফজনা পাংথোক্লে হায়রকখি, মদু য়াম্না অফবা অমনি। অদুবু ঐনা ভারতকী মীচম মীয়ামগী হোৎনবা কনবা, খাংবা কনবা উবদা ঐনা ইশামক অপেনবা পোকই। মসি খ্বাইদগী ৱাংবা পান্দম ওইবা য়াই, মসি খ্বাইদগী কনবা শিংনবা ওইবা য়াই, ভারতকী মীয়ামগী অপুনবা থৌনা ওইবা য়াই, অপুনবা থৌনা অসিনা খুদোংচাদবা খুদিংমক্কী পাম্বৈ অমা ফংহল্লে। নুমিৎ হুম্নিগী মমাঙদা লৈবাক অসিগী নোংচুপ থংবা শরুক্তা অচৌবা নোংলৈ-নুংশিৎ অমা লাকখিবা অদু কয়া য়াম্না কনবগে হায়বা ঐখোয়না উরে… নুংশিৎ কন্না শিৎখি, অকনবা নোং তাখি। নোংলৈ নুংশিৎ বিপারজয়না কুছতা য়াম্না চাউনা অমাং-অতা থোকহনখি।
তমথিরবা নোংলৈ নুংশিৎ অমা থেংন্নবা কুছকী মীয়াম্না থৌরাং তৌখিবা অমসুং থৌনা অদু মমাঙদা অমুক্তা থেংনখিদ্রি। শুপ্নগী নুমিৎ নিনিগী মতুংদা, কুছকী মীয়াম্না মখোয়গী অনৌবা চহি হৌবগী থৌরম অশাধি বিজ পাংথোক্লগনি। অশাধি বিজ অসি কুছ লমদমদা নোং চুবা হৌবগী খুদম অমনি হায়না খন্নরি। ঐ চহি কয়া কুছতা চৎখ্রে… মফম অদুগী মীয়ামগী সেবা তৌবগী খুদোংচাবা কয়া ঐনা ফংখ্রে… অমসুং কুছ মীয়ামগী হরাও-তয়াম্বা অমসুং থৌনা অদু ঐ ফজনা খঙই। চহি ২০গী মমাংদা  য়ূহা হাবা থোকখ্রবা মতুংদা কুছ অসি অমুক হন্না শেমগৎপা ঙম্লরোই হায়না খন্নখি… ঙসিদি, হায়রিবা জিলা অসি লৈবাক অসিদা খ্বাইদগী য়াংনা চাউখৎলক্লিবা জিলাশিংগী মনুংদা অমা ওইরে। নোংলৈ নুংশিৎ বিপারজয়না অমাং-অতা থোকহনবদগী কুছকী মীয়াম য়াংনা মহৌশাগী ফিবমদা হঞ্জিল্লক্কনি হায়না ঐনা থাজবা থম্লি।
মরুপশিং,
কনাগুম্বা অমতনা মহৌশাগী ওইবা অমাং-অতাশিং লাকশিনবা ঙমদে, অদুবু হৌখিবা চহি খর অসিদা ভারত্তা অমাং-অতা থেংন্নবা থৌনা হেনগৎলক্লিবা অসি ঙসিদি খুদম অমা ওইরে। মহৌশাগী অমাং-অতাশিং থেংনবগা লোয়ন্না মহৌশাগী অকোয়বগী ফিবম ঙাক-শেন্নবা শিংথানিঙাই ওইরবা লম্বী অমা লৈরি। নোংজু থাগী মতমদা হিরম অসিদা ঐখোয়গী থৌদাং শরুক কয়া হেনগৎলে। মরম অদুনা ‘নোংগী ঈশিং লৌশিনশি’ হায়বা খোঙজংশিংগা লোয়ন্না  ঙসি লৈবাক অসিদা অপুনবা ওইনা থবক পায়খৎলে। মমাঙ থাগী মন কি বাত্তা, ঈশিং য়োকশিন্নবা স্তার্দঅপশিংগী মতাংদা ঐখোয় খন্নখি। মীওই কয়ানা ঈশিং মরিক অমা ফাওবা মাঙহন্দনবা মখোয়না লৈজবী থাদুনা হোৎনরিবশিংগী মতাংদা ইরকপা চিথি কয়াগী খুৎথাংদগী ঐ খঙবা ঙম্লে। অসিগুম্বা মরুপ অমদি য়ু.পিগী বন্দা জিলাদগী তুলসিরাম যাদবনি। যাদবজি লুকতারা গ্রাম পঞ্চায়তকী প্রধান্নি। বন্দা অমসুং বুন্দেলখান্দ লমদমদা ঈশিং ফংবদগী অৱাবগী মতাংদা অদোমশু খঙলবনি।
মসিগী অৱাবা অসি কোক্নবা খুঙ্গংগী মীয়ামগা লোয়ন্না তুলসিরাম্না মফম অদুদা পুখ্রি ৪০ হেন্না তৌখি। ইংখোলশিংদা ঈংখোলগী ঈশিং ফংহনবা, খুঙ্গংশিংদা খুঙ্গংগী ঈশিং ফংহনবা হায়বা মহাক্কী খোঙজংদা য়ুম্ফম ওইদুনা তুলসিরাম্না থবক পাংথোকখিবনি। মহাক্না কন্না হোৎনবদগী মহাক্কী খুঙ্গং অসিদা লৈনুংগী ঈশিংগী ইমায় হেনগৎলে। য়ু.পিগী হাপুর জিলাদা মীয়াম্না পুন্না হোৎনদুনা ইচেল লেপখ্রবা তুরেল অমা অমুক হিঙ্গৎহনখ্রে। মতম কয়াগী মমাঙদা, মফম অদুদা নিম কৌবা তুরেল অমা লৈরমখি। মতমগী মতুংইন্না তুরেল অদু মাঙখি,অদুবু মফম অদুগী মীয়ামগী নিংশিংবা অমসুং ফুঙ্গা ৱারিদা নিংশিংদুনা লৈহৌখি। মখা তারকপদা, মীয়াম্না মখোয়গী মহৌশাগী লনশিং অমুক হিঙ্গৎনবা ৱারেপ লৌখি। মীয়াম্না পুন্না হোৎনবগী মহৈ ওইনা, নিম তুরেল অমুক হন্না চেনবা হৌরে। তুরেলগী মরু অদু অমৃত সরোভর অমা ওইনা শেমগৎলে।
মরুপশিং,
মসিগী তুরেলশিং, খোঙবালশিং, পাৎশিং অসি ঈশিং ফংফম খক ওইবা নত্তনা… পুন্সি কয়া অমসুং থম্মোয়গী ওইবা ৱাফম কয়াগা মখোয়গা মরী লৈনরি। মসিগা মান্নবা ফিবম অমা নুমিৎ খরগী মমাঙদা মহারাস্ত্রদা উবা ফংখ্রে। মসিগী অকক্নবা মফম অসি মতম অয়াম্বদা ইকং ময়োক্নদুনা লৈখি। চহি ৫০ ঙাইরবা মতুংদা, হৌজিন নিলৱান্দে দামগী কেনেল শেমগৎপা লোইশিল্লে। নুমিৎ খরগী মমাঙদা, চাংয়েং ওইনা কেনেলদা ঈশিং থারে। হায়রিবা থৌদোক অসিদা উবা ফিবম অদু পুক্নিং য়াম্না নুংশিখি। খুঙ্গং অদুগী মীয়াম য়াওশঙ-দিৱালি কুহ্মৈগুম হরাওখি।
মরুপশিং,
অশীন-অরাংগী ৱাফম লাকপা মতমদা, ঙসি ঐনা ছত্রপতি শিবজী মহারাজশু নিংশিংলি। ছত্রপতি শিবজী মহারাজগী থৌনা ফবগা লোয়ন্না, মহাক্কী লৈঙাক অমসুং অশীন-অরাং হৈবগী মতাংদা মঙোন্দগী তমগদবা কয়া অমা লৈরি। ঈশিং পীনবা অমসুং নেভিগী মতাংদা ছত্রপতি শিবজী মহারাজনা পায়খৎলম্বা থবক্না ঙসি ফাওবা ভারত পুৱারিগী মতিক ময়াই হেনগৎহল্লে। মহাক্না শারম্বা সমুদ্রগী লানবন্দশিং চহিচা কয়াগী মতুংদা হৌজিক ফাওবা সমুদ্র ময়াইদা চাউথোকচনা লৈরি। থা অসি হৌরকপদা ছত্রপতি শিবজী মহারাজনা ফম্বাল তোংখিবা চহি ৩৫০ শুরকপগী থৌরম পাংথোকখ্রে। মসিগী থৌরম অসি কুহ্মৈ ওইনা পাংথোক্লি। থৌরম অসিগী মনুংদা মহারাস্ত্রাগী রাইগর লানবন্দদা অচৌবা থৌরম কয়াশু পাংথোকখি। চহি কয়াগী মমাঙদা ২০১৪ দা ঐনা রাইগরদা চৎপগী খুদোংচাবা অমা ফংখিবা অদু ঐ নিংশিংলি অমসুং শেংলবা লমদম অদুদা ইকায়খুম্নবা উৎখি। থৌরম অসিদা ছত্রপতি শিবজী মহারাজগী অশীন-অরাং হৈবগী লৌশিংগী মরমদা খঙবা হায়বসি ঐখোয় পুম্নমক্কী থৌদাংনি। মসি ঐখোয়গী হেরিতেচতা চাউথোকপা অমা ওইনা ঐখোয়দা ফাওহল্লি অমসুং তুংদা ঐখোয়গী থৌদাংশিং পাংথোক্নবা ঐখোয়দা ইথিল পীগনি।
নুংশিরবা ঐগী ইরৈচাশিং,
রমায়ন্দা রাম সেতু শাবদা মতেং পাংবা লাকখিবা অপীকপা খৈরোই অমগী ৱারি অদোম তারম্লগনি। মসিদা ঐনা হায়নিংবদি, খল্লিবা ৱাখল অদুনা চুম্লবদি, থবকশিং পুকচেল শেংলবদি, ফংবা ঙমদবা পান্দম অমতা লৈতে। ঙসি, ভারতসু, অচুম্বা ৱাখল্লোন অমগা লোয়ননা, অচৌবা খুদোংচাদবা অমা মায়োক্নরি। খুদোংচাদবা অদু তি.বি- নত্ত্রগা তুবরকুলোসিসনি।  ২০২৫ ফাওবগী মনুংদা তি.বি লৈতবা ভারত অমা ওইহন্নবা ভারতনা ৱাশক লৌরে।  তি.বিগী মরমদা পাউ তাবদা, ইমুং-মনুংগী মীওইশিং ফাওবা চেনখিবা মতম অমা লৈরমখি, ঙসিদি, ঙসিদি তি.বি অনাবা মীওইশিং মখোয়গী ইমুং-মনুংনা মতেং পাংলে।
 
তি.বি মুৎথৎনবা নিক্ষয় মিত্রশিংনা মাংজিল থারে। লৈবাক অসিদা তোঙান-তোঙানবা খুন্নাইগী লুপ কয়া নিক্ষয় মিত্রশিং ওইরে। খুঙ্গংশিং অমসুং পঞ্চায়তশিংদা মীওই লিশিং কয়া মখোয় মশামক থোরক্লে অমসুং তি.বি অনাবা মীওইশিং লায়য়েংলে। তি.বি অনাবশিং মতেং পাংনবা অঙাং কয়া থোরক্লে। মীয়াম শরুক য়াবা অসি খোঙজং অসিগী খ্বাইদগী চাউবা থৌনানি। মীয়াম শরুক য়াবদগী, ঙসিদি লৈবাক অসিদা তি.বি অনাবা মীওই লাখ ১০ হেন্না লৌশিল্লে…  অমসুং মসি নিক্ষয়  মিত্র লিশিং ৮৫ হেনবগী অফবা থবক্কী শরুক অমনি। মখোয়গী খুঙ্গংদগী তি.বি মরু ফংনা মুৎথৎনবা লৈবাক অসিগী পরপঞ্চশিং, খুঙ্গংগী লুচিংবশিংনা থবক অসিদা শরুক য়াবদা ঐ হরাওই।
নাইনিতালদা খুঙ্গং অমগী নিক্ষয় মিত্র শ্রীমান দিকারনা তি.বি অনাবা মীওই তরুক সেবা তৌখি। মসিগা মান্নবা মওংদা, কিন্নৌরগী পঞ্চায়ত অমগী লুচিংবা শ্রীমান গ্যান সিংহ অমসুং নিক্ষয় মিত্র অমনা মখোয়গী ব্লোক্তা তি.বি অনাবা মীওইশিংদা দরকার ওইবা মতেংশিং পাংখি। তি.বি লৈতবা ভারত অমা ওইহন্নবা খোঙজং অসিদা ঐখোয়গী অঙাংশিং অমসুং নহা ওইরিবা মরুপশিং তুংদা লৈহৌবা নত্তে। হিমাচল প্রদেসকী উনাদগী চহি ৭ শুরবী ইচানুপী নলিনি সিংহগী অঙকপা থবক য়েংশি। মহাক মশাগী শেনফম পুথোক্তুনা ইচানুপী নলিনিনা তি.বি অনাবশিং মতেং পাংখি। অঙাংশিংনা কয়া য়াম্না শেনফু পামজবগা হায়বা অদোম খঙলিবনি, অদুবু  মধ্য প্রদেসকী কাত্নি জিলাদগী চহি ১৩ শুরবী মিনাক্সি অমসুং নোংচুপ বেঙ্গলগী দাইমন্দ হার্বরদগী চহি ১১ শুরবী বাশ্বার মুখর্জি অনিমক তোখায়বা অঙাংশিংনি। হায়রিবা অঙাং অনিমক অসিনা তি.বি লৈতবা ভারত অমগী খোঙজংগীদমক মখোয়গী শেনফুশিং শীন্নরকখি। খুদমশিং অসিনা পুক্নিং নুংশিহনবগী মথক্তা, তশেংনা পুক্নিং থৌগৎনিঙাই ওই। নৌরিবা চহি মতাং অমদা অচৌবা ৱাখলশিং খনবগীদমক হায়রিবা অঙাংশিং অসি ঐনা থম্মোয় শেংনা থাগৎচরি।
নুংশিরবা ঐগী  ইরৈচাশিং,
অনৌবা ৱাখলশিং লৌশিন্নবা থৌরাং তৌদুনা লৈবা অসি ঐখোয় ভারতমচাশিংগী হৌনশানি। ঐখোয়গী ঐখোয়গী পোৎশিং নুংশিজৈ অমসুং অনৌবা থবকশিং পাংথোকই। মসিগী খুদম অমা ওইনা, জপানগী তেক্নিক মিয়াৱাকি অসিনি, করিগুম্বা মফম অমগী লৈবাক অদু লৈহাও চেন্দ্রবদি, মফম অদু অমুক হন্না লৈহাও লৈহন্নবা মিয়াৱাকি তেক্নিক অসি খ্বাইদগী ফবা লম্বী অমনি। মিয়াৱাকি উমংশিং য়াংনা পাকথোক-চাউথোকই অমসুং চহি ২০-৩০গী মনুংদা মখল কয়াগী জিবশিং লৈবা মফম অমা ওইরকই। মসি হৌজিক ভারতকী মফম কয়াদা য়াংনা শন্দোরক্লি। মসিগী তেক্নিক অসি শীজিন্নদুনা কেরলাগী ওজা শ্রীমান রফি রামনাথনা মফম অদুগী ফিবম হোংহল্লে। তশেংনা, রামনাথজিনা মহাক্কী মহৈরোয়শিংদা মহৌশা অমসুং অকোয়বগী ফিবমগী মতাংদা শন্দোক্না তাকপা পামখি।  মসিগীদমক মহাক্না হার্বেল গার্দেন অমা শেমখি। মহাক্কী গার্দেন অদু হৌজিক মখল কয়াগী পাম্বীশিং হৌবা মফম অমা ওইরে। মসিগী মাইপাকপা অসিনা মহাক হেন্না ইথিল পীখি। মসিগী মতুংদা, রফি জিনা মিয়াৱাকি তেক্নিক শীজিন্নদুনা অপীকপা উমং অমা শেমগৎখি অমসুং মদুগী মমিং ‘ বিদ্যাবনম’ হায়না মমিং থোনখি। ওজা অমা খক্তনা অসিগুম্বা ফজরবা মমিং বিদ্যাবনম শেমগৎপা ঙমখিবনি। রামনাথজিগী অপীকপা বিদ্যাবনমদা মখল ১১৫গী উ পাম্বী ৪৫০ হেন্না থারে। উশিং অদু শেন্নবদা মহাক্কী মহৈরোয়শিংশু মহাক্কী মতেং পাংখি।
মহাক্কী ফজরবা মফম অদু য়েংনবা স্কুলগী মহৈরোয় কয়া অমসুং মীচম মীয়াম কয়া লাক্নখি। মফম অমদা হেক্তা মিয়াৱাকি উমংশিং শেমগৎপা য়াই, সহরশিং ফাওবদা শেমগৎপা য়াই। মতম  খরগী মমাঙদা ঐনা গুজরাতকী কেবারিয়াদা লৈবা এক্তা নাগরদা মিয়াৱাকি উমং অমা শঙ্গাখ্রে। কুছতা ২০০১গী য়ুহা হাবদা লৈখিদ্রবশিংগী মিংদা মিয়াৱাকি স্তাইলদা উমং অমা শেমগৎলে। মহৌশাগী অকোয়বগী ফিবম শাথিনা ফত্তবা কুছগুম্বা মফমশিং ফাওবদা মসিগী তেক্নোলোজি অসি মাইপাকপা উরে। মিয়াৱাকি মেথোদ শীজিন্নদুনা অম্বাজি অমসুং পবাগাধদা উ চারাশিং থারে। লখনৌগী অলিগঞ্জদশু মিয়াৱাকি গার্দেন অমা শেমগৎলে হায়বা ঐ খঙলে। হৌখিবা চহি ৪ দা মুম্বাইদা অসিগুম্বা  উমং ৬০ হেন্না শেমগৎলে। হৌজিক মসিগী তেক্নিক অসি মালেম শীনবা থুংনা থাগৎনরে। মসি শিঙ্গাপুর, পেরিস, অস্ত্রেলিয়া অমসুং মালেএসিয়াগুম্বা লৈবাকশিংদা মপুংফানা থবক ওইনা পায়খৎলে। ইরৈচাশিং, মরুওইনা সহরশিংদা লৈরিবা মীয়াম্না মিয়াৱাকি মেথোদ অসি তম্নবা ঐনা তকশিল্লি। মসিগী মতেংদগী, অদোম্না ঐখোয়গী মালেম অমসুং মহৌশা শংহনবা অমসুং লু-নান্না থম্বদা মমল নাইদ্রবা মতেং পাংগনি।
ঐগী নুংশিরবা ইরৈচাশিং,
হৌজিক লৈবাক অসিদা জম্মু অমসুং কাস্মিরগী মরমদা ৱাখল কয়া খন্নরি। করিগুম্বদা তুরিজম ফগৎলকপগী, করিগুম্বদা জি-২০গী ফজরবা থৌরমশিংগী মতাংদা খন্নখি। মতম খরগী মমাংদা মন কি বাত্তা ঐনা কাস্মিরগী নাদ্রু লৈবাক্কী ৱাংমদা কমদৌনা খঙনখিবগে হায়বগী মতাংদা ফোঙদোকখ্রে। হৌজিক জম্মু অমসুং কাস্মিরগী বারামুল্লা জিলাগী মীয়াম্না অঙকপা থবক অমা পাংথোক্লে। বারামুল্লাদা মতম কয়াগী মমাঙদগী লৌউ-শিংউ তৌদুনা লাক্লবসু, মফম অদুদা শঙ্গোম ফংলমদে। বারামুল্লাগী মীয়াম্না মসিগী অৱাবা অসিদগী খুদোংচাবা অমা লৌখি। মফম অদুগী মশিং য়াম্লবা মীয়াম ষন লোইবা হৌরকখি। মসিগী থবক অসিদা নুপীশিংসু মাংজিল থাখি, অসিগুম্বা মীওইশিংগী মনুংদা ইচল নুপী অমা –নিশ্রাত নবি য়াওরি। গ্রেজুয়েদ অমা ওইরিবী ইশ্রাতনা মির সিস্তর দাইরি ফার্ম হৌদোকখি। মখোয়গী ফার্ম অসিদগী নোংমদা শঙ্গোম লিতর ১৫০ রোম পুথোকখি। অসিগুম্বা সোপুরদগী ৱাসিম অনায়াত কৌবা মরুপ অমা লৈরি। ৱাসিমগী শা-ষন ২৪ হেন্না লৈরি অমসুং নোংমদা শঙ্গোম লিতর ২০০ হেন্না মহাক্না য়োনখি। অবি হুসেন কৌবা নহা অমসু মহাক্কী দাইরি ফার্ম তৌখি। অসিগুম্বা মীওইশিং অসিনা থবক কন্না শুবদগী, বারামুল্লাদা নোংমদা শঙ্গোম লিতর লাখ ৫.৫ পুথোক্লে। বারামুল্লা শীনবা থুংনা অনৌবা হৱাইদ রিভোলুসনগী খুদম অমা ওইরে। হৌখিবা চহি ২.৫ দগী চহি ৩গী মনুংদা মফম অসিদা দাইরি য়ুনিত ৫০০ হেন্না লিংখৎলে। ঐখোয়গী লৈবাক্কী মফম খুদিংমক খুদোংচাবা কয়া লৈরি হায়বা বারামুল্লাগী দাইরি ইন্দস্ত্রি অসিনা খুদম অমা ওইরে। লমদম অমগী মীয়ামগী অপুনবা থৌনানা পান্দম অমা হেক্তা ফংবা ঙমগনি।
ঐগী নুংশিরবা ইরৈচাশিং,
থা অসিদা শান্ন-খোৎনবদগী ভারত্তা নুংঙাইবা পাউ কয়া লাক্লে। অহানবা ওইনা নুপীগী জুনিয়র এসিয়া কপ থোইদুনা তিম ইন্দিয়ানা মচু অহুমগী ফিরাল পাইহল্লে। থা অসিমক্তদা ঐখোয়গী নুপাগী হোক্কি তিম্না জুনিয়র এসিয়া কপ মাইপাক্লে। মসিগা লোয়ন্না, ঐখোয়না তুর্নামেন্ত অসিগী পুৱারিদা ঐখোয়না খ্বাইদগী মশিং য়াম্না থোইবা তিম ওইরে। ঐখোয়গী জুনিয়র তিমনা জুনিয়র সুতিং ৱার্ল্দ কপতা অঙকপা কয়া উৎখ্রে। তুর্নামেন্ত অসিদা ভারতকী তিম্না অহানবা পোজিসন তাখি। তুর্নামেন্ত অসিগী অপুনবা গোল্দ মেদলশিংগী মনুংদা, চাদা ২০ রোম ভারতকী একাউন্তদা চঙলকখি। জুন থা অসিদা এসিয়া অন্দর ২০ এথলেতিক্স চেম্পিয়নশিপশু পাংথোক্কনি। মসিদা লৈবাক ৪৫ গী মনুংদা মেদল তেল্লিদা ভারতনা মকোক অহুমগী মনুংদা লৈগনি।
মরুপশিং,
ঐখোয়না মালেমগী থৌদোকশিংগী মরমদা ৱারি শানবা মতমদা, মতম অদুদা ভারতকী মমিং পনখিদে। অদুবু ঙসিদি হৌখিবা চয়োল খরগী মাইপাকপশিং ঐনা পনবা মতমদা, লিস্ত অদু য়াম্না শাংলে। মসি ঐখোয়গী নহারোলগী অশেংবা থৌনানি। ঙসি ভারতনা অহানবা ওইনা শরুক য়াবা অসিগুম্বা শান্নবা অমসুং চাংদম্নবা কয়া লৈরে। মদুদা ভারত শরুক য়ারে। খুদম ওইনা, লেমজনিঙাই ওইরবা পেরিস দাইমন্দ লিগতা লোং জম্পতা শ্রী সঙ্কর মুরালিনা লৈবাক অসিগী অহানবা ব্রোঞ্জ অমা ফংলে। মসি চাংদম্নবা অসিদা ভারতকী অহানবা মেদল ফংবনি। কিরগিজস্থান্দা ঐখোয়গী অন্দর ১৭ ৱুমেন রেস্তলিং তিম্না মাইপাকপা ঙম্লে। লৈবাক অসিগী শান্নরোয়শিং, মখোয়গী মমা-মপাশিং অমসুং কোচশিং মখোয়গী হোৎনবা অসিগীদমক ঐনা থাগৎচরি।
মরুপশিং,
মালেমগী ইভেন্তশিংদা লৈবাক অসিনা মাইপাকপা অসিগী মরমদি জাতিগী থাক্তা ঐখোয়গী শান্নরোয়শিংনা কন্না হোৎনবদগীনি। ঙসিদি লৈবাক অসিগী তোঙান-তোঙানবা রাজ্যশিংদা অনৌবা থৌনা অমগা লোয়ন্না শান্নবশিং থৌরমশিং পাংথোক্লে। মখোয়না শান্নরোয়শিংদা শান্নবা, থোইনবা অমসুং মাইথিবদগী পারা তম্নবা খুদোংচাবা পীরে। হন্দক য়ু.পিদা খেলো ইন্দিয়া য়ুনিভর্সিতি গেমস পাংথোকখ্রে। নহারোলশিংদা হরাওবা কয়া উবা ফংখি। হায়রিবা গেমস অসিদা ঐখোয়গী নহারোলশিংনা রেকোর্দ ১১ থুগায়খি। মেদল তেল্লিদা পঞ্জাব য়ুনিভর্সিতি, অমৃতশরগী গুরু নানক দেব য়ুনিভর্সিতি অমসুং কর্নাতকাগী জেন য়ুনিভর্সিতিনা অহানবা, অনিশুবা অমসুং অহুমসুবা তাখি।
 
 
মরুপশিং,
অসিগুম্বা তুর্নামেন্তশিং অসিদগী পুক্নিং থৌগৎনিঙাই ওইরবা নহা ওইরিবা শান্নরোয় কয়াগী ৱারি থোরকখি। খেলো ইন্দিয়া য়ুনিভর্সিতি গেমসকী রোৱিংদা অসামগী কত্তন য়ুনিভর্সিতিগী অনয়াতাম রাজকুমারনা মসিদা শরুক য়াবা অহানবা দিয়াং শান্নরোয় ওইরে। খুউগী অশোকপা অমা লৈরবসু বারকাতুল্লাহ য়ুনিভর্সিতিগী নিধি পাৱাইয়ানা সোত-পুত্তা সনাগী মেদল অমা ফংখি। খোঙদা অশোকপা অমা লৈবদগী হৌখিবা চহিদা নিংবা কায়খিবা সবিত্রিবাই ফুলে পুনে য়ুনিভর্সিতিগী সুভাম ভান্দারে হন্দক স্তিপলচেসতা সনাগী মেদল অমা ফংখি। দুরদৱান য়ুনিভর্সিতিগী সরশ্বাতি কুন্দুনা মহাক্কী কবাদি তিমগী কেপ্তেন ওইখি। মদু য়ৌরক্নবা হোৎনবদা মহাক্না খুদোংচাবা কয়া থেংনখি। শান্নরোয় কয়া তোপস স্কিমগী খুদোংচাবা ফংলে। ঐখোয়গী শান্নরোয়শিংনা হেন্না শানরিবমখৈ, মখোয় হেন্না মাইপাক্কনি।
ঐগী নুংশিরবা ইরৈচাশিং,
জুন ২১ নকশিল্লক্লে। নুমিৎ অসিদা মালেমগী মফম কয়াদা মালেমগী য়োগ নুমিৎ পাংথোক্নবা খৌরাংনা ঙাইনরি। চহি অসিগী য়োগ নুমিৎকী থিমদি ‘ভসুধাইব কুতুম্বকমগী য়োগ’ হায়বনি। হায়বদি মালেম অমা-ইমুং অমগী মওংদা নুংঙাই য়াইফনবা য়োগ হায়বনি। মসিদা য়োগনা খুদিংমক পুনশিনবা অমসুং লোয়নবা অদু ফোঙদোক্লি। হন্দক্কী ওইনা, য়োগগা মরী লৈনবা থৌরম কয়া লৈবাক্কী মফম কয়াদা পাংথোক্কনি।
মরুপশিং,
হন্দক নিউ য়োর্ককী য়ু.এন হেদক্বাতর্সতা পাংথোকপা য়োগ নুমিৎকী থৌরমদা শরুক য়ানবা ঐ খুদোংচাবা ফংলে। য়োগ নুমিৎকী মতাংদা হরাওবা ফোঙদোকপা ঐনা সোসিএল মেদিয়াদা উবা ফংলে। য়োগ অসি অদোমগী নোংমগী পুন্সিগী শরুক অমা ওইহন্নবা, অদোমগী পুন্সিদা য়োগ শান্নবা ঐনা অদোমগী মফমদা হায়জরি। করিগুম্বা অদোম য়োগ শান্নদ্রবদি, জুন ২১ অসি মসিগী ৱাশক লৌনবা অচৌবা খুদোংচাবা অমনি। য়োগ শান্নবদা অহেনবা কয়া থৌরাং তৌবা দরকার ওইদে। অদোম্না য়োগ শান্নবা মতমদা, অদোমগী পুন্সিদা কয়া য়াম্না অহোংবা লাকপগে হায়বা য়েংউ।
ঐগী নুংশিরবা ইরৈচাশিং,
লাক্লিবা জুন ২০ অসি রথ যাত্র নুমিৎনি। রথ যাত্র (কাং চিংবা) অসি লৈবাক শীনবা থুংনা মমিং চৎলে। লৈবাক্কী তোঙান-তোঙানবা মফমশিংদা অচৌবা হরাও-তয়াম্বগা লোয়ন্না কাং চিংবগী কুহ্মৈ পাংথোক্নরি। ওরিসাগী পুরিগী কাং চিংবা অসি অঙকপা অমনি। ঐনা গুজরাত্তা লৈরিঙৈদা, অহমেদবাত্তা ঐনা কাং চিংবগী থৌরম শরুক য়ানবগী খুদোংচাবা অমা ফংখি। লৈবাক অসিগী মীওই কাংলুপ কয়া, খুন্নাই খুদিংমক হায়রিবা কাং চিংবা থৌরমদা শরুক য়াবা অসি ফিদম্নফম ওইবা অমনি। লাইনিংগী থাজবগা লোয়ন্না, মসি এক ভারত- শ্রেস্থা ভারতকী ৱাখল্লোন অমা মমি তারি। মসিগী শেংবা থৌরম অসিগীদমক মীয়াম পুম্নমক্কী মফমদা ঐগী য়াইফ-পাউজেল পীজরি।  ইরৈচাশিং হকচাং ফনা লৈনবা, হরাওনবা অমসুং নুংঙাই-য়াইফনা পান্নবা ঐনা ভাগবান জগানাথকী মফমদা থৌনিজরি।
মরুপশিং,
ভারতকী চৎনবী অমসুং কলচরগা মরী লৈনবা কুহ্মৈশিংগী মরমদা খন্নবা মতমদা, লৈবাক অসিগী রাজ ভাবনশিংদা পাংথোক্লিবা নুংঙাইরবা থৌরমশিং ঐনা পল্লি। হৌজিক লৈবাক অসিগী রাজ ভাবনশিং অসি খুন্নাই অমসুং চাউখৎ-থৌরাংগী মফমশিং ওইনা খঙনরে। ঙসি ঐখোয়গী রাজ ভাবনশিং তি.বি লৈতবা ভারত  খোঙজং অমসুং ওর্গনাইক ফার্মিংগা মরী লৈনবা খোঙজংশিংগী মাংজিল থাবা মফমশিং ওইরেল গুজরাত, গৱা, তেলঙ্গানা, মহারাস্ত্রা, সিক্কিমদা মখোয়গী রাজ্যশিং লিংখৎখিবগী নুমিৎশিং মখোয়গী রাজ ভাবনশিংদা পাংথোকপা অসি মসিগী খুদম অমনি। মসি এক ভারত শ্রেস্থা ভারতকী ৱাখল্লোন থৌনা হাপ্নবা অঙকপা থবক অমনি।
 
 
মরুপশিং,
ভারত গনতন্ত্রগী মমানি। ঐখোয়না ঐখোয়গী গনতন্ত্রগী ফিদমশিং অসি মরুওইনা লৌরি। ঐখোয়গী সংবিধান অসি ঐখোয়না মরুওইনা লৌরি… মরম অদুনা, ঐখোয়না কৈদৌঙৈদা জুন ২৫ কাউবা ঙম্লোই। নুমিৎ অসিদা ঐখোয়গী লৈবাক্তা ইমর্জেন্সি থমখি। মসি ভারতকী পুৱারিদা অমম্বা তাঙ্কক অমনি। মীওই লাখ কয়া ইমর্জেন্সিগী মায়োক্তা লৈখি। মতম অদুদা গনতন্ত্র শৌগৎপশিং ওৎ নৈখি। ঙসি ফাওবা মসিনা অকিবা ফাওহল্লি। মতম অদুগী মীওৎ-মীনৈশিং অদুগী মতাংদা লাইরিক কয়া ইখ্রে। মতম অদুদা ‘সংঘর্স মৈ গুজরাত’ কৌবা লাইরিক অমা ইনবা ঐগী খুদোংচাবা ফংখি।
নুমিৎ খরগী মমাংদা ঐনা ইমর্জেন্সিগী মরমদা ইবা লাইরিক অমা থেংনখি। লাইরিক অসি ইমর্জেন্সি মনুংদা সরকারনা কমদৌনা গনতন্ত্রগী লুচিংবশিং ওৎখিবগে হায়বগী মতাংদা ফোঙদোকখি। লাইরিক অসিদা থৌদোক কয়া নৈনখি অমসুং ফোতো কয়া য়াওখি। ঙসি ঐখোয়না অজাদি কা অমৃত মহোৎসব পাংথোকপা মতমদা নিংতম্বা লৈবাক অমনা থেংনরিবা অসিগুম্বা ক্রাইমশিং ঐখোয়না হনগৎনা য়েংগদবনি। মসিনা ঙসিগী নহারোলশিংনা গনতন্ত্রগী ৱাহন্থোক অমসুং কান্নবা খঙবা ঙমগনি।
ঐগী নুংশিরবা ইরৈচাশিং,
মন কি বাত অসি মচু কয়াগী মুক্তশিংগী ফজরবা লৈ পরেং অমনি… মুক্ত অমমম অখন্নবনি অমসুং মসিগী মমল নাইদে। থৌরম অসিগী তাঙ্কক খুদিংমক মপুংফাবা পু্ন্সিনি। মসিগী ৱাখল্লোন অসিগা লোয়ন্না, মসিনা ঐখোয়দা ইথৌ পাংথোক্নবা অমসুং খু্ন্নাইগী থবক তৌনবা ৱাখল অমা ফাওহল্লি। মফম অসিদা ঐখোয়না খন্নরিবা হিরমশিং অসি ঐখোয়না য়াম্না তোইনা পাদবা অমসুং তাদবা ঙাক্তনি। মন কি বাত্তা পনখিবা অকক্নবা হিরম অমনা লৈবাক অসিগী মীওই কয়া য়াম্না  অনৌবা ইনোৎ পীবগে হায়বা ঐ খঙলে। হন্দক লৈবাক অসিগী শক্নাইরবা ভারতকী ক্লাসিকেল জগোয় শাবী অনন্দ সঙ্কর জয়ান্তদগী  ঐনা চিতি অমা ফংখি।  ঐখোয়না ৱারি লিবগী মতাংদা খন্নখিবা মন কি বাতকী তাঙ্কক অমগী মতাংদা মহাক্না  মহাক্কী চিথি অদুদা পল্লকখি।
থৌরম অদুদা, হিরম অসিদা হৈথোই-শিংথোইবা মীওইশিংগী মরমদা ৱারি শানখি। মন কি  বাত থৌরমনা ইথিল পীদুনা, অনন্দ সঙ্কর জয়ান্তনা ‘কুত্তি কহানি’ থৌরাং তৌখি। মসি অঙাংশিংগীদমক তোঙান-তোঙানবা লোলশিংদগী ৱারিশিংগী খোমজিনবা অমনি। হায়রিবা ৱারিশিং অসিগী নুংঙাইরবা ভিদিও খর মহাক্কী য়ু তুব চেন্নেলদা মহাক্না থাগৎলে। লৈবাক অসিগী মীয়ামগী অফবা থবকশিংনা অতোপ্পশিংদা ইথিল পীবদগী ঐ হরাওবদগী ঐনা অনন্দ সঙ্কর জয়ান্তগী থবকশিং অসি পনখিবনি। মসি ভারতকী মীয়ামগী অপুনবা থৌনানি, মসিনা লৈবাক অসিগী চাউখৎপদা অনৌবা থৌনা পীরে।
ঐগী নুংশিরবা ইরৈচাশিং,
মন কি বাতকী ৱাফমশিং মতাং অসিদা লোইজরে। মথংদা অনৌবা হিরমশিংগা লোয়ন্না অদোমগা অমুক উনরসি। হৌজিক নোংজু থা মতম্নি, মফম অদুনা অদোমগী হকচাং অনা-অয়েক য়াওদনবা চেকশিনবীয়ু। অফবা মচি ওইবা চীঞ্জাক চাবীয়ু অমসুং হকচাং ফনা লৈবীয়ু। শোইদনা য়োগ শান্নবীয়ু। হৌজিক স্কুল অয়াম্বদা কালেন ছুতিশিং লোইরক্লে। অঙাংশিংনা মখোয়গী হোমৱার্ক লোইশিন্নবা ঐনা হায়জরি। অদোমগী থবক লোইশিল্লু অমসুং পোথাউ। অদোম থাগৎচরি!
***
